钦定古今图书集成/理学汇编/字学典/第097卷 > 王献之
## 钦定古今图书集成/理学汇编/字学典/第097卷 > 王献之

按《晋书王羲之传》：“羲之子献之，字子敬，工草隶。七八
岁时学书，羲之密从后掣其笔不得，叹曰：‘此儿后当
复有大名’。尝书壁为方丈大字，羲之甚以为能，观者
数百人。太元中，新起太极殿，谢安欲使献之题榜，以
为万代宝，而难言之试谓曰：‘魏时陵云殿榜未题，而
匠者误钉之，不可下’。乃使韦仲将悬橙书之。献之正”
色曰：“仲将魏之大臣，使其若此，有以知魏德之不长。”
安遂不之逼。安又问曰：“君书何如君家尊？”答曰：“故当
不同。”安曰：“外论不尔。”答曰：“人那得知。”寻除建威将军、
吴兴太守。征拜中书令，赠侍中、特进、光禄大夫，谥曰
宪。

按《文章志》：“献之变右军法为今体，字画秀媚，妙绝时
伦。”

按：《墨薮》二王重变行隶及槁体为“八体书。”

按《书断》：“献之，逸少第七子。善草隶。幼学于父，次习于
张。后改变制度，别创其法。率尔私心，冥合天矩。观其
逸志，莫之与京。至于行草兴合，如孤峰四绝，迥出天
外，其峭峻不可量也。初五六岁时，右军书《乐毅论》与
之学，竟能极小真书，可谓穷微入圣。筋骨紧密，不减
于父。如大则尤直而少态，岂可同年，唯行、草之间，逸
气过也。及论诸体，多劣于右军。总而言之，季孟差尔。
子敬隶、行、草、章草、飞白，五体俱入神，八分入能。”或谓
小王为小令，非也。子敬为中书令，太康十一年卒于
官，年四十三。族弟珉代居之，至十三年而卒，年三十
八。时谓子敬为大令，珉为小令。
按《宣和书谱》，献之初娶郗昙女，离婚后，尚新安愍公
主，无子，惟一女，后立为安僖皇后。后亦善书。初，羲之
与郗昙论婚书云：“献之有清誉，善隶书，咄咄逼人。”则
知羲之深自许可，非徒语也。尝书《乐毅论》一篇，与献
之学，后题云“赐官奴”，即献之小字。献之所以尽得羲
之用笔之妙。献之自谓年二十有四，游名山间，有授
其五百七十九字者。初得此书，日习之，未经一周，形
容仿佛。又尝书南郊祭板，其字画入木七分，然语类
不经，故学者无传。献之虽以隶称，而草书所得特为
多焉。今御府所藏八十有九：草书：《洛神赋》，《侍中帖》，《马
侍御帖》，《裴员外帖》，《裴九帖》，《崔十九帖》，《二妹帖》，《从子帖》，
《左髀帖》，《肾气丸帖》，《服油得力帖》，《铁石帖》，《八月帖》，《十二
月帖》，《秋冷帖》，《秦中帖》，《东阳帖》二《东县帖》，《丹阳帖》，《南阳
帖》，《江州帖》，《广州帖》，二《东山帖》，《下山帖》，《灞亭帖》，《慰意帖》，
《转胜帖》，奉别帖，晚际帖，《知汝帖》，《久达帖》，皆佳帖，《当语
帖》，《潜处帖》，《来迟帖》，《胜常帖》，前书帖，《画夜帖》，安石帖，庆
等帖，《数日帖》，《远书帖》，《二告帖》，《事后帖》，《西问帖》，《复面帖》，
《法愿帖》，《相送帖》，《处分帖》，《奉书帖》，《欲发帖》，章草《七月帖》，
《跨州帖》，《量力帖》，正书《洛神赋》。〈不完〉《丙舍帖》，行书黄门帖，
李参军帖，仲宗帖，荐王德祖帖，府君帖，阿姑帖，阿姨
帖，贤弟帖，《斁奴帖》，外甥帖，《吾贤帖》，诸舍帖，舍内帖，《东
园帖》，《鸭头丸帖》，地黄汤帖，《都邑帖》，《鄱阳帖》，《山阴帖》，《安
西帖》，《吴兴帖》，冠军帖二《鹅群帖》，《进退帖》，《体中帖》，《授衣
帖》，《思恋帖》，《如意帖》，《古诗帖》二。

按《书辑》，羲献之书，谓之今草，结构微眇者，谓之小草，
复有游丝草按《书画史》：“王子敬五岁有书意，卫夫人书《大雅吟》赐
之。”